56η Μεραρχία Πεζικού Casale

Η 56η Μεραρχία Πεζικού Casale () ήταν μεραρχία πεζικού του Ιταλικού Βασιλικού Στρατού στα χρόνια του Β΄ Παγκοσμίου Πολέμου. Συγκροτήθηκε στις 15 Ιουνίου 1939 στο Φορλί και έλαβε το όνομά της από την πόλη Καζάλε Μονφερράτο (Casale Monferrato) και η πλειονότητα των ανδρών της στρατολογήθηκε από την περιοχή της Ρομάνια. 

Στάλθηκε στην Ελλάδα ως δύναμη κατοχής. Εκεί διαλύθηκε από τις γερμανικές δυνάμεις στην περιοχή της Αιτωλοακαρνανίας μετά την ανακοίνωση της Ανακωχής του Καζίμπιλε στις 8 Σεπτεμβρίου 1943.

 Ιστορικό 
Οι απαρχές της μεραρχίας ανάγονται στην Ταξιαρχία Casale, η οποία συγκροτήθηκε την 21η Δεκεμβρίου 1821 και στις 25 Οκτωβρίου 1831 διαχωρίστηκε για να σχηματίσει το 1ο και 2ο σύνταγμα πεζικού υπό τη διοίκησή της. Στις 4 Μαΐου 1839 τα δύο συντάγματα έγιναν το 11ο και 12ο σύνταγμα πεζικού.

 Α΄ Παγκόσμιος Πόλεμος 
Η ταξιαρχία πολέμησε στο Ιταλικό Μέτωπο κατά τη διάρκεια του Α΄ Παγκοσμίου Πολέμου. Στις 28 Οκτωβρίου 1926 διαλύθηκε και τα δύο συντάγματά της μεταφέρθηκαν σε άλλες ταξιαρχίες: το 11ο Σύνταγμα Πεζικού εντάχθηκε στη XVII Ταξιαρχία Πεζικού και το 12ο στη XII Ταξιαρχία Πεζικού.

Στις 24 Μαΐου 1939 το 12ο Σύνταγμα Πεζικού Casale στην Τεργέστη μετονομάστηκε σε 73ο Σύνταγμα Πεζικού Lombardia το οποίο εντάχθηκε στη νεοσύστατη ομώνυμη μεραρχία και την ίδια ημέρα συγκροτήθηκε νέο 12ο Σύνταγμα Πεζικού Casale στην Τσεζένα. Στις 15 Ιουνίου 1939 ενεργοποιήθηκε στο Φορλί η 56η Μεραρχία Πεζικού Casale στην οποία εντάχθηκαν τα δύο ομώνυμα συντάγματα και το νεοσυσταθέν 56ο Σύνταγμα Πυροβολικού Casale.

 Β΄ Παγκόσμιος Πόλεμος 

 Ελληνοϊταλικός Πόλεμος και Κατοχή 
Στις 14 Μαρτίου 1941 η Casale αναχώρησε από την Ιταλία για την Αλβανία προκειμένου να ενισχύσει την αποτυχημένη Ιταλική Εαρινή Επίθεση. Στάλθηκε αμέσως στο μέτωπο στην κοιλάδα του ποταμού Σούσιτσα. Μέχρι τις 20 Μαρτίου 1941 η Casale είχε υπαχθεί στο XXV Σώμα Στρατού και πολέμησε στην περιοχή του Τεπελενίου. Η επαφή με τις υποχωρούσες ελληνικές δυνάμεις χάθηκε λίγο μετά την έναρξη της γερμανικής εισβολή στην Ελλάδα στις 6 Απριλίου 1941, και η Casale προωθήθηκε με προσοχή κατά μήκος του ποταμού Δρίνου. Στις 19 Απριλίου έφθασε στο Αργυρόκαστρο και στις 22 Απριλίου έφτασε στα ελληνοαλβανικά σύνορα κοντά στο Δελβινάκι όπου συναντήθηκε με γερμανικές περιπόλους. Έπειτα η μεραρχία χρησιμοποιήθηκε σε εκκαθαριστικές επιχειρήσεις στην Ελλάδα, στην περιοχή της Ζίτσας, των Νεγράδων και της Παραμυθιάς.

Μετά την ολοκλήρωση αυτής της αποστολής, η Casale μετακινήθηκε νοτίως του Αμβρακικού και εγκατέστησε φρουρές στο Αγρίνιο, την Αμφιλοχία και το Μεσολόγγι. Πραγματοποίησε αρκετές επιχειρήσεις ενάντια στους αντάρτες. Έπειτα από την ανακοίνωση της Ανακωχής του Καζίμπιλε στις 8 Σεπτεμβρίου 1943, τμήματα του 11ου Συντάγματος Πεζικού ενώθηκαν με Έλληνες αντάρτες, ενώ το υπόλοιπο της μεραρχίας διαλύθηκε από τις γερμανικές δυνάμεις.

 Παραπομπές 

 Βιβλιογραφία 


056